**Povzetek revizijskega poročila *Pravilnost poslovanja politične stranke Nova Slovenija – krščanski demokrati v letu 2018***

Računsko sodišče je izvedlo revizijo *pravilnosti poslovanja politične stranke Nova Slovenija – krščanski demokrati v letu 2018.*

*Cilj revizije* je bil izrek mnenja o pravilnosti poslovanja politične stranke Nova Slovenija – krščanski demokrati v letu 2018. Računsko sodišče je preverjalo skladnost poslovanja politične stranke Nova Slovenija – krščanski demokrati z Zakonom o političnih strankah in Zakonom o volilni in referendumski kampanji.

Računsko sodišče je o pravilnosti poslovanja politične stranke Nova Slovenija – krščanski demokrati v letu 2018 izreklo *mnenje s pridržkom*, ker:

* prispevkov, ki niso bili vplačani na predpisan način, ni nakazala najkasneje v 30 dneh od prejema v humanitarne namene, kot so določeni v zakonu, ki ureja humanitarne organizacije;
* prispevkov, ki jih je pridobila v nasprotju z Zakonom o volilni in referendumski kampanji, ni nakazala najkasneje v 30 dneh od prejema v humanitarne namene, kot so določeni v zakonu, ki ureja humanitarne organizacije;
* s posebnega transakcijskega računa za lokalne volitve ni poravnala stroškov, ki sodijo med stroške volilne kampanje;
* skupna lista kandidatov za volitve v občinski svet ni imela skupnega organizatorja volilne kampanje, kot to določa Zakon o volilni in referendumski kampanji;
* v letnem poročilu ni razkrila podatkov o posojilu, ki ga je prejela od hranilnice;
* v letnem poročilu ni razkrila vseh podatkov o posojilu, ki ga je prejela od fizične osebe.

Računsko sodišče od politične stranke Nova Slovenija – krščanski demokrati ni zahtevalo predložitve odzivnega poročila, ker je politična stranka že med revizijskim postopkom izvedla ustrezni popravljalni ukrep.

Ljubljana, 7. julija 2020